Rand breek deur R14/$ | Netwerk24
Rand breek deur R14/$
10 Augustus 2018 15:56
ie rand het Vrydagmiddag sy swakste vlak vanjaar teenoor die dollar bereik. Foto: Elvira Wood
Die rand het Vrydagmiddag sy swakste vlak vanjaar teenoor die dollar bereik en deur die simboliese vlak van R14/$ gebreek.
Die geldeenheid het Vrydag teen 15:345 teen R14,13/$ verhandel.
Dit is die rand se swakste vlak sedert einde November verlede jaar toe vrese oor die ANC se leiersverkiesing die geldeenheid laat verswak het.
Maar dié keer is dit nie binnelandse politieke gebeure wat die rand laat verswak nie, maar eerder verwikkelings in ander ontluikende markte.
Die Turkse lira het sy grootste weeklikse daling sedert 2008 aangeteken, terwyl 'n uitdagende pres. Recep Tayyip Erdogan Westerse kredietgraderingsagentskappe en Amerika die skuld vir die daling gegee het en sy landsburgers aangemoedig het om hul goud vir lira in te ruil.
Die lira het in die jaar tot dusver 36,7% van sy waarde prysgegee en is nou die ontluikende geldeenheid wat die swakste ter wêreld presteer.
'n Diplomatieke twis tussen Turkye en die VSA word wyd geblameer vir die daling in die waarde van die lira, maar die Europese Sentrale Bank se kommer oor Turkye se vermoë om sy skuld terug te betaal, dra by tot die verswakking.
Die lira het die afgelope maande die een krisis ná die ander trotseer, deels weens vrese oor politieke inmenging in die daaglikse bestuur van Turkye se sentrale bank.
Dit skep ook swak sentiment jeens ander ontluikende markte. Rusland se roebel is ook onder druk weens nuwe dreigemente van Amerikaanse sanksies teen Rusland en dié geldeenheid het Vrydag op sy swakste vlak in meer as twee jaar teenoor die dollar verhandel.